Broj: 711-I-1288-P-310-16/19-12-8

Zagreb, 5. travnja 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Drage Prahina, gradonačelnika Grada Sveta Nedelja do 8. lipnja 2017.g.,** na 45. sjednici, održanoj 5. travnja 2019.g., donosi sljedeću:

**ODLUKU**

1. **Donošenjem Odluke KLASA: 023-01/15-01/01, URBROJ: 238-12-01/1-15-469 od 9. studenog 2015.g., kojom se učenicima srednjih škola i studentima koji su podnijeli prijavu na Natječaj za dodjelu učeničkih i studentskih stipendija za školsku/akademsku godinu 2015./2016., a nisu uspjeli ostvariti pravo na istu, među kojima se nalazi i unuka dužnosnika, dodjeljuje potpora za školovanje za istu školsku/akademsku godinu, dužnosnik Drago Prahin, gradonačelnik Grada Sveta Nedelja do 8. lipnja 2017.g., zlouporabio je posebna prava koja proizlaze iz obnašanja navedene dužnosti, čime je počinio povredu članka 7. točke c) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Dragi Prahinu neće se izreći sankcija s obzirom da je od prestanaka obnašanja dužnosti gradonačelnika Grada Sveta Nedelja proteklo više od 12 mjeseci.**

Obrazloženje

Povjerenstvo je na 196. sjednici, održanoj 13. listopada 2017.g. pokrenulo postupak za odlučivanje o sukobu interesa protiv dužnosnika Drage Prahina, gradonačelnika Grada Sveta Nedelja do 8. lipnja 2017.g., zbog moguće povrede članka 7. točke c) ZSSI-a koja proizlazi iz donošenja Odluke KLASA: 023-01/15-01/01, URBROJ: 238-12-01/1-15-469 od 9. studenog 2015.g., kojom se učenicima srednjih škola i studentima koji su podnijeli prijavu na Natječaj za dodjelu stipendija, a nisu uspjeli ostvariti pravo na istu, dodjeljuje potpora za školovanje za školsku/akademsku godinu 2015./2016. i to na teret Programa 1027, Potpore i pomoći pojedincima i obiteljima, proračunske Aktivnosti A100001, Pomoći u novcu, s time da se među korisnicima dodijeljene potpore nalazi i unuka dužnosnika.

Na odluku o pokretanju postupka dužnosnik je u Zakonom propisanom roku dostavio pisano očitovanje u kojem se navodi da je na temelju članka 15. stavka 1. Programa javnih potreba u socijalnoj skrbi na području Grada Sveta Nedjelja te Zakona o lokalnoj i područnoj (regionalnoj) samoupravi kojim je određeno da gradonačelnik može donositi odluke i raspolagati sredstvima grada u iznosu od 0,5% proračuna, donio odluku o dodjeli potpore od 300,00 kn mjesečno učenici ……………… te je istoj isplaćeno 10 rata u ukupnom iznosu od 3.000,00 kn. Dužnosnik navodi kako je smatrao da je riječ o socijalnom slučaju te napominje kako nije smatrao da njegova unuka samo zbog te okolnosti ne smije primati nikakvu socijalnu pomoć od grada u kojem živi. Dužnosnik nadalje ističe da je cijeli iznos od 3.000,00 kn vratio u proračun Grada Sveta Nedjelja kao donaciju. Dužnosnik završno navodi kako smatra da nije pogriješio te da bi članovi njegove obitelji koji ne žive s njim u istom kućanstvu trebali imati ista prava kao i svi drugi stanovnici Grada Sveta Nedelja.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da je Drago Prahin, obnašao dužnost gradonačelnika Grada Sveta Nedelja u mandatu 2009.g.-2013.g., te u mandatu 2013.g.-2017.g. te je stoga povodom obnašanja navedene dužnosti bio obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika njegov bračni ili izvanbračni drug, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da se povezanim osobama u smislu ovog Zakona smatraju članovi obitelji dužnosnika iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. S obzirom da je unuka dužnosnika njegov srodnik po ravnoj liniji, ista se sukladno ZSSI-u smatra članom obitelji dužnosnika te stoga i s dužnosnikom povezanom osobom.

Člankom 7. točkom c) ZSSI-a, propisano je da je dužnosnicima zabranjeno zlouporabiti posebna prava koja proizlaze ili su potrebna za obnašanje javne dužnosti.

Na zahtjev Povjerenstva, Grad Sveta Nedelja dostavio je očitovanje KLASA: 011-01/16-01/01, URBROJ: 238-12-02/3-16-4 od 21. studenog 2016.g., u kojem se u bitnom navodi da je gradonačelnik Grada Sveta Nedelja donio Odluku o raspisivanju natječaja KLASA: 023-01/15-01/01, URBOJ: 238-12-02/4-15-344 od 3. rujna 2015.g., za dodjelu tri vrste stipendija za akademsku/školsku godinu 2015./2016., i to 10 stipendija za učenike deficitarnih zanimanja, 20 stipendija za studente koji moraju udovoljavati kriteriju socijalnog statusa i uspjeha u školovanju i 5 stipendija za studente koji moraju udovoljavati kriteriju uspjeha u školovanju. Sredstva za ovu namjenu bila su osigurana u Odluci o proračunu Grada Sveta Nedelja za 2015.g., i projekcijama za 2016.g. i 2017.g. Program 1033 Dodatne usluge u obrazovanju, Aktivnost A100001 Studentske i srednjoškolske stipendije i potpore u ukupnom iznosu od 345.000,00 kn te u Odluci o proračunu Grada Sveta Nedelja za 2016.g., i projekcijama za 2017.g. i 2018.g. Program 1033 Dodatne usluge u obrazovanju, Aktivnost A100001, Studentske i srednjoškolske stipendije i potpore u ukupnom iznosu od 450.000,00 kn.

U skladu s osiguranim sredstvima u proračunu Grada Sveta Nedelja pojedinačni iznos učeničke stipendije iznosio je 600,00 kn a studentske stipendije iznosio je 900,00 kn. Uvjeti i kriteriji za dodjelu stipendija bili su definirani za svaku vrstu stipendija u Odluci o raspisivanju natječaja od 3. rujna 2015.g. i u tekstu Natječaja koji je objavljen u novinama Svetonedeljski list, i Svetonedeljska panorama, na mrežnoj stranici Grada Sveta Nedjelja i oglasnoj ploči, s rokom prijave zaključno do 15. listopada 2015.g. Pregled i ocjenu pristiglih prijava izvršile su stručne službe Grada Sveta Nedelja te je 30. listopada 2015.g., utvrđena i na internetskoj stranici Grada Sveta Nedelja objavljena privremena lista kandidata na koju su kandidati mogli podnijeti prigovor u roku od 8 dana od dana objave.

U očitovanju se nadalje navodi da je, sukladno privremenim rezultatima, za učeničke stipendije pristigla 21 prijava, od kojih je 13 zadovoljavalo uvjete natječaja te su sukladno broju ostvarenih bodova pravo na stipendiju ostvarile prijave od rednog broja 1 do 10 na rang listi. Za studentske stipendije po kriteriju socijalnog statusa i kriteriju uspješnosti, za prvu godinu pristiglo je 10 prijava, od kojih je 9 zadovoljavalo uvjete natječaja te su, sukladno broju ostvarenih bodova, pravo na stipendiju ostvarile prijave od rednog broja 1 do 4 na rang listi. Za drugu godinu pristiglo je 8 prijava, od kojih je 4 zadovoljavalo uvjete natječaja te su, sukladno broju ostvarenih bodova, prijave od rednog broja 1 do 4 na rang listi ostvarile pravo na stipendiju. Za treću godinu pristiglo je 12 prijava, od kojih su 4 zadovoljavale uvjete natječaja te su, sukladno broju ostvarenih bodova, pravo na stipendiju ostvarile prijave od rednog broja 1 do 4 na rang listi. Za četvrtu godinu studija pristiglo je 8 prijava, od kojih je 7 zadovoljavalo uvjete natječaja te su, sukladno broju ostvarenih bodova, pravo na stipendiju ostvarile prijave od rednog broja 1 do 4 na rang listi. Za petu godinu studija i apsolvente pristiglo je 7 prijava, od kojih je 4 zadovoljavalo uvjete natječaja te su, sukladno broju ostvarenih bodova, pravo na stipendiju ostvarile prijave od rednog broja 1 do 4 na rang listi. Za studentske stipendije po kriteriju uspješnosti pristiglo je 25 prijava, od kojih je 15 zadovoljavalo uvjete natječaja te su, sukladno broju ostvarenih bodova, pravo na stipendiju ostvarile prijave od rednog broja 1 do 5 na rang listi.

U očitovanju Grada Sveta Nedjelja se nadalje navodi da je gradonačelnik povodom podnesenog prigovora, 9. studenog 2015.g., donio odluku kojom se prigovor usvaja te se, s obzirom na jednaki broj ostvarenih bodova od strane dva kandidata za studentsku stipendiju za petu godinu i apsolvente, dodijeljene dvije stipendije za četvrto mjesto na rang listi.

Grad Sveta Nedelja nadalje navodi da je pored navedenih stipendija, nakon završenog postupka Natječaja, gradonačelnik donio Odluku od 9. studenog 2015.g., kojom se učenicima i studentima s područja Grada Sveta Nedelja koji su podnijeli prijavu na Natječaj za dodjelu učeničkih i studentskih stipendija za školsku/akademsku godinu 2015.g./2016.g., a nisu uspjeli ostvariti pravo na istu, dodjeljuje potpora za školovanje u pojedinačnom iznosu od 300,00 kn mjesečno za ukupno 5 učenika i 400,00 kuna mjesečno za ukupno 17 studenata. Istom Odlukom prihvaćena je i jedna zamolba koja je podnesena izvan Natječaja, za potporu zbog slabijeg imovinskog stanja obitelji. U očitovanju se ističe da je ova Odluka donesena na temelju članka 15. stavka 1. Programa javnih potreba u socijalnoj skrbi na području Grada Sveta Nedjelja u 2015.g. kojom je propisano da Grad Sveta Nedelja može odobriti i neke druge oblike pomoći kao što su potpore za školovanje djece iz obitelji slabijeg imovinskog stanja i druge vrste pomoći, o čemu odluku donosi gradonačelnik, sukladno osiguranim sredstvima u proračunu Grada Sveta Nedjelja. Sredstva za ovu namjenu bila su osigurana u Odluci o proračunu Grada Sveta Nedelja za 2015.g., i projekcijama za 2016.g. i 2017.g. na teret Programa 1027 Potpore i pomoći pojedincima i obiteljima, proračunske aktivnosti A100001 Pomoći u novcu, račun 327, ostale naknade građanima i kućanstvima iz proračuna te u Odluci o proračunu Grada Sveta Nedelja za 2016.g., i projekcijama za 2017.g. i 2018.g. na teret Programa 1027 Potpore i pomoći pojedincima i obiteljima, proračunske aktivnosti A100001 Pomoći u novcu, račun 327 ostale naknade građanima i kućanstvima iz proračuna.

U očitovanju se ističe kako je slijedom svega navedenog, 3. prosinca 2015.g., sklopljeno 10 ugovora o dodjeli učeničkih stipendija i 26 ugovora o dodijeli studentskih stipendija, sve za školsku/akademsku godinu 2015./2016., dok su se potpore isplaćivale na temelju Odluke gradonačelnika od 9. studenog 2015.g.

U dopisu se završno ističe kako je dužnosnik Drago Prahin, 7. studenog 2016.g., uplatio donaciju u proračun Grada Sveta Nedelja u visini ukupnog iznosa dane potpore za školovanje njegovoj unuci, za što je priložen izvadak o promjenama i stanju na računu Grada Svete Nedjelje od 7. studenog 2016.g.

Uvidom u Odluku kojom je dužnosnik Drago Prahin kao gradonačelnik Grada Sveta Nedelja raspisao natječaj o dodjeli tri vrste stipendija za akademsku/školsku godinu 2015./2016., od 3. rujna 2015.g., utvrđeno je da se navedenom Odlukom kao kriteriji za dodjelu 10 stipendija za učenike deficitarnih zanimanja (pod brojem I.) te za dodjelu 20 stipendija za studente koji moraju udovoljavati kriteriju socijalnog statusa i uspjeha u školovanju (pod brojem II.), navode socijalni status obitelji i uspjeh u školovanju. Kao kriterij za dodjelu 5 stipendija za studente koji moraju udovoljiti kriterij uspjeha u školovanju, navodi se samo uspjeh u školovanju.

Točkom 5. iste Odluke definiran je način na koji se boduje socijalni status kandidata kako slijedi: 1.) ako prosječni ukupni prihod po članu obitelji u prethodna tri mjeseca ne prelazi iznos od 1.000,00 kn - 2 boda, 2.) ako je kandidat dijete poginulog branitelja ili invalida Domovinskog rata – 2 boda, 3.) ako kandidat odnosno njegov roditelj/roditelji ili osoba koja ga uzdržava kao korisnik socijalne zaštite ostvaruje pravo na stalnu novčanu pomoć, naknadu za socijalni minimum odnosno pravo na doplatak za pomoć i njegu ili prima dječji doplatak za kandidata – 1 bod, 4.) ako je dijete samohranog roditelja ili bez roditelja – 1 bod, 5.) ako je roditelj nezaposlen i prima naknadu za nezaposlene (po roditelju) – 1 bod i 6.) ako je kandidat dijete hrvatskog branitelja, invalid ili dijete invalida – 1 bod. Točkama 6., 7. i 8. iste Odluke određeno je na koji način uspjeh u školovanju za svaku od tri vrste stipendija.

Uvidom u tekst objavljenog Natječaja, utvrđeno je da je istim pod točkom I. određeno da pravo sudjelovanja na natječaju za dodjelu stipendija imaju učenici koji se školuju za taksativno nabrojena deficitarna zanimanja, a koji udovoljavaju sljedećim općim uvjetima: koji su državljani Republike Hrvatske, koji imaju prebivalište na području Grada Sveta Nedjelja, koji su redoviti učenici srednje škole, koji nisu stariji od 20 godina, koji su završili prethodni razred škole s najmanjom prosječnom ocjenom 2,8, kojima prosječni ukupni neto prihod po članu obitelji/kućanstva u prethodna tri mjeseca ne prelazi iznos od 2.500,00 kn mjesečno te koji nisu korisnici stipendije po drugoj osnovi. Kao kriteriji za dodjelu stipendije navedeni su socijalni status obitelji i uspjeh u školovanju. Pod točkom 12. Natječaja definirano je koje isprave je potrebno priložiti kao dokaz o ispunjavanju socijalnih uvjeta.

Uvidom u Konačnu listu kandidata za dodjelu učeničkih stipendija pod brojem I. Natječaja za školsku godinu 2015.g./2016.g. KLASA: 604-01/15-01/01, URBROJ: 238-12-02/4-15-100 od 13. studenoga 2015.g. potpisanu od strane dužnosnika Drage Prahina, utvrđeno je da se od ukupno 13 kandidata koji ispunjavaju uvjete Natječaja, stipendije dodjeljuju kandidatima pod rednim brojem od 1. do 10. na rang listi. Uvidom u Popis učenika koji ne udovoljavaju uvjetima za dodjelu stipendije pod brojem I. Natječaja utvrđeno je da se na tom popisu nalazi 8 učenika te da se pod rednim brojem 5. navodi ime i prezime unuke dužnosnika Drage Prahina, učenice Veterinarske škole Zagreb, smjer Veterinarski tehničar te je konstatirano da navedeno nije deficitarno zanimanje. S obzirom da nije riječ o deficitarnom zanimanju, unuka dužnosnika Drage Prahina nije udovoljila uvjetima Natječaja te navedena prijava nije bodovana po osnovi socijalnog statusa.

Grad Sveta Nedelja uz svoje očitovanje dostavio je i Odluku KLASA: 023-01/15-01/01, URBROJ: 238-12-01/1-15-469 od 9. studenoga 2015.g. kojom gradonačelnik Grada Sveta Nedelja učenicima srednjih škola i studentima s područja Grada Sveta Nedelja koji su podnijeli prijavu na Natječaj za dodjelu učeničkih i studentskih stipendija za školsku/akademsku godinu 2015./2016., a nisu uspjeli ostvariti pravo na istu, dodjeljuje potporu za školovanje u navedenoj školskoj/akademskoj godini, i to u iznosu od 300,00 kn mjesečno za učenike te 400,00 kn mjesečno za studente. Točkom 2. predmetne odluke utvrđen je popis od petero učenika kojima se dodjeljuje potpora za školovanje te je pod rednim brojem 3. navedena dužnosnikova unuka. Uvidom u popis učenika i studenata obuhvaćenih Odlukom gradonačelnika od 9. studenoga 2015.g. utvrđeno je da istom nisu obuhvaćeni svi učenici i studenti koji nisu uspjeli ostvariti pravo na učeničku i studentsku stipendiju. Naime, od 11 učenika koji nisu ostvarili pravo na stipendiju, njih 5 je obuhvaćeno Odlukom gradonačelnika o dodjeli potpora za školovanje, među kojima i je dužnosnikova unuka. Također, od ukupno 43 studenata u svim kategorijama koji nisu ostvarili pravo na stipendiju, 17 studenata je obuhvaćeno predmetnom Odlukom gradonačelnika te im je dodijeljena potpora za školovanje. U Odluci od 9. studenoga 2015.g. kojom se dodjeljuju potpore nije obrazloženo iz kojih razloga i sukladno kojim kriterijima su odabrani učenici i studenti kojima je dodijeljena potpora.

Uvidom u Program javnih potreba u socijalnoj skrbi na području Grada Sveta Nedelja u 2015.g., kojeg je Gradsko vijeće Grada Sveta Nedelja donijelo na 14. sjednici, održanoj 22. prosinca 2014.g. („Glasnik Grada Sveta Nedelja“, broj 12/14.), utvrđeno je da je u članku 1. socijalna skrb definirana kao organizirana djelatnost od javnog interesa za Republiku Hrvatsku čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, koja uključuje prevenciju, promicanje promjena, pomoć u zadovoljavanju osnovnih životnih potreba i podršku pojedincu, obitelji i skupinama u svrhu unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo. Člankom 5. definira se tko može biti korisnikom socijalne skrbi prema ovom Programu. Člankom 13. Programa propisano je da se postupak za ostvarivanje prava iz predmetne Odluke pokreće temeljem zahtjeva stranke ili po službenoj dužnosti te da o zahtjevu odlučuje Jedinstveni upravni odjel rješenjem, a na prijedlog Povjerenstva za dodjelu pomoći iz područja socijalne skrbi kojeg imenuje gradonačelnik.

Člankom 15. istog programa propisano je da Grad Sveta Nedjelja može odobriti i neke druge oblike pomoći, kao što su potpore za školovanje djece iz obitelji slabijeg imovinskog stanja, potpore osobama slabijeg imovinskog stanja za Uskrs ili Božić, sufinanciranje kupnje školskih udžbenika za djecu iz obitelji slabijeg imovinskog stanja i druge pomoći o čemu Odluku donosi gradonačelnika sukladno Odluci o proračunu Grada Sveta Nedjelja.

Nadalje, Povjerenstvo je dana 27. ožujka 2017.g., u spis predmeta zaprimilo podnesak pod brojem: 711-U-1205-P-310-16/17-04-1 uz koji su dostavljene dvije preslike iste odluke koju je donio dužnosnik Drago Prahin kao gradonačelnik Grada Sveta Nedelja, oznake KLASA: 023-01/15-01/01, URBROJ: 238-12-01/1-15-469 od 9. studenog 2015.g. Obje odluke imaju pečat Grada Sveta Nedelja i potpis gradonačelnika, međutim djelomično se razlikuju po svom sadržaju. Naime, riječ je u preslikama odluke kojom se učenicima srednjih škola i studentima s područja Grada Sveta Nedelja koji su podnijeli prijavu na Natječaj za dodjelu učeničkih i studentskih stipendija za školsku/akademsku godinu 2015./2016, a nisu uspjeli ostvariti pravo na istu, dodjeljuje potpora za školovanje za školsku/akademsku godinu 2015./2016. U obje preslike navodi se da se učenicima srednjih škola dodjeljuje potpora u iznosu od 300,00 kn mjesečno te da se sredstva za ovu namjenu osiguravaju u proračunu Grada Sveta Nedelja za 2015.g., i projekcijama za 2016.g. i 2017.g. na teret Programa 1027, Potpore i pomoći pojedincima i obiteljima, proračunske Aktivnosti A100001, Pomoći u novcu, račun 372 Ostale naknade građanima i kućanstvima iz proračuna. Međutim, na jednoj od dostavljenih preslika iste odluke, pod točkom 2., na popisu učenika srednjih škola kojima je dodijeljena potpora, pod rednim brojem 3. navodi se unuka dužnosnika Drage Prahina kao korisnica potpore, dok se na drugoj ista ne navodi.

Na zahtjev Povjerenstva Grad Sveta Nedelja dostavio je očitovanje KLASA: 011-01/19-01/01, URBROJ: 238-12-02/1-19-2 od 6. ožujka 2019.g. u kojem se navodi da je uvidom u pismohranu pronađena samo jedna odluka gradonačelnika Drage Prahina KLASA: 023-01/15-01/01, URBROJ: 238-12-01/1-15-469 od 9. studenoga 2015.g. u kojoj se u točki 2. pod rednim brojem 3. navodi unuka dužnosnika …………. te Grad Sveta Nedelja navedenu odluku smatra vjerodostojnom. U očitovanju se dodatno ukazuje da je navedena odluka dostavljena Povjerenstvu u privitku očitovanja od 21. studenoga 2016.g.

Iz prikupljenih podataka i dokumentacije proizlazi da je dužnosnik, nakon provedenog Natječaja za dodjelu učeničkih i studentskih stipendija za školsku/akademsku godinu 2015./2016, na kojeg se prijavila i unuka dužnosnika, i koja na navedenom Natječaju nije ostvarila pravo na stipendiju, s obzirom da nije ispunjavala propisani uvjet školovanja za deficitarno zanimanje, donio odluku da se učenicima i studentima koji su se prijavili na navedeni Natječaj za dodjelu stipendija, a nisu ostvarili pravo na istu, dodijeli potpora, i to iz Programa koji je namijenjen socijalno ugroženim osobama kojima je potreban neki oblik socijalne pomoći.

Povjerenstvo obrazlaže da u konkretnom slučaju odluka o dodjeli potpora nije donesena u redovitom postupku propisanom Programom javnih potreba u socijalnoj skrbi na području Grada Sveta Nedelja u 2015.g., sukladno kojem se postupak za ostvarivanje prava pokreće temeljem zahtjeva stranke ili po službenoj dužnosti, a o zahtjevu odlučuje Jedinstveni upravni odjel rješenjem i to na prijedlog Povjerenstva za dodjelu pomoći iz područja socijalne skrbi kojeg imenuje gradonačelnik. Naprotiv, dužnosnik Drago Prahin donio je odluku na temelju članka 15. istog Programa kojim je propisano da gradonačelnik Grada Sveta Nedelja može odobriti i neke druge oblike pomoći, kao što su potpore za školovanje djece iz obitelji slabijeg imovinskog stanja, potpore osobama slabijeg imovinskog stanja za Uskrs ili Božić, sufinanciranje kupnje školskih udžbenika za djecu iz obitelji slabijeg imovinskog stanja i druge pomoći. Pritom Grad Sveta Nedelja nije raspisao i proveo poseban natječaj na koji bi mogućnost prijave imali svi učenici i studenti iz obitelji slabijeg imovinskog stanja pod jednakim, unaprijed propisanim uvjetima, već je dužnosnik diskrecijski odlučio da se potpora dodjeljuje onim učenicima i studentima koji nisu ostvarili pravo na stipendiju na Natječaju za dodjelu učeničkih i studentskih stipendija za školsku/akademsku godinu 2015./2016., među kojima je i njegova unuka. Pritom je važno naglasiti da je natječaj za dodjelu učeničkih stipendija raspisan isključivo za učenike deficitarnih zanimanja te je opravdano zaključiti da se pojedini učenici iz obitelji slabijeg imovinskog stanja koji se ne školuju za deficitarna zanimanja na isti nisu niti prijavili, smatrajući da ne ispunjavaju uvjete istog. Također se napominje da pravo na potporu nije dodijeljeno svim učenicima i studentima koji nisu ostvarili pravo na stipendiju na prethodno raspisanom natječaju, bez ikakvog obrazloženja u samoj odluci zbog čega pojedini učenici i studenti nisu obuhvaćeni istom te bez dokumenta kao priloga navedenoj odluci iz kojeg bi bilo vidljivo bodovanje socijalnog statusa učenika i studenata koji su ostvarili pravo na potporu te rang lista sukladno ostvarenim bodovima, iako je riječ o potpori koja je dodijeljena na temelju Programa javnih potreba u socijalnoj skrbi.

Iz svega navedenog utvrđeno je da je dužnosnik Drago Prahin, u okviru svoje ovlasti da upravlja prihodima i rashodima Grada Sveta Nedelja, propisnoj člankom 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.), donio Odluku KLASA: 023-01/15-01/01, URBROJ: 238-12-01/1-15-469 od 9. studenog 2015.g., kojom se učenicima srednjih škola i studentima koji su podnijeli prijavu na Natječaj za dodjelu stipendija za školsku/akademsku godinu 2015./2016., a nisu uspjeli ostvariti pravo na istu, dodjeljuje potpora za školovanje za istu školsku/akademsku godinu, među kojima je i unuka dužnosnika te je na taj način omogućio ostvarivanje financijske koristi povezanoj osobi, čime je zlouporabio posebna prava koja proizlaze iz obnašanja navedene dužnosti te je opisanim postupanjem počinio povredu članka 7. točke c). ZSSI-a.

Za utvrđenu povredu ZSSI-a, dužnosniku Dragi Prahinu nije izrečena sankcija uvažavajući okolnost da je od prestanaka obnašanja dužnosti gradonačelnika Grada Sveta Nedelja proteklo više od 12 mjeseci.

Okolnost da je dužnosnik naknadno vratio ukupni iznos koji je isplaćen dužnosnikovoj unuci uplatom istog kao donacije Gradu Sveta Nedelja ne utječe na počinjenje povrede, već bi navedenu okolnost Povjerenstvo uzelo u obzir prilikom odmjeravanja vrste i visine sankcije da je došlo do izricanja iste.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Drago Prahin, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana